
ОТНОСНО: Кандидатстване на Община Бургас с проектно предложение: „Създаване на Младежки международен център Бургас“ по програма „Местно развитие, намаляване на бедността и подобрено включване на уязвими групи“, съфинансирана от Финансовия механизъм на Европейското икономически пространство (ФМ на ЕИП) 2014-2021 г. и гарантиране на устойчивостта по проекта.
УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,

Община Бургас е в процес на подготовка на проектно предложение, с което ще кандидатства за финансиране по програма „Местно развитие, намаляване на бедността и подобрено включване на уязвими групи“, съфинансирана от Финансовия механизъм на Европейското икономически пространство (ФМ на ЕИП) 2014-2021 г. с работно заглавие „Създаване на Младежки международен център Бургас“.

Основната цел на проекта е да се подобри качеството на живот на младежите на територията на община Бургас, включително и тези в риск и неравностойно положение, чрез изграждането на международен младежки център, покриващ високи стандарти на Съвета на Европа за младежка работа и предоставящ качествени, разнообразни и комплексни услуги за младежкия сектор. 
За изграждане на Младежки международен център Община Бургас е възложила изготвянето на инвестиционен технически проект. Към настоящия момент проектът е внесен за одобрение и предстои издаването на разрешение за строеж. 

Младежки международен център Бургас е ситуиран в УПИ IV-54, кв. 14 по плана на най-големия и населен с най-много млади хора жилищен комплекс „Меден рудник“, зона „A“. Цитираният УПИ е с площ 3 936 м2; застроена площ  1 454 м2; разгъната застроена площ – 2 210 м2. 

Предвижда се центърът да се помества главно на един партерен етаж с два допълнителни по-малки етажа, служещи за настаняване и отдих със съответните прилежащи помещения към тях. Функционалното му разпределение е както следва:

1. Кота +0.00 (партер) – на това ниво са предвидени входовете на сградата – централен главен вход с фоайе откъм главното кръстовище на изток, страничен вход, обслужващ зоната за настаняване и мултифункционалната зала от юг, както и втори вход/изход от мултифункционалната зала от север. На това ниво е разположено голямо общо пространство със зимна градина, приобщаващо детски кът, експозиционен кът и кът за свободна работа с осигурени работни места. На партера са предвидени още голяма мултифункционална зала със сгъваеми трибуни и сцена (с възможност за разделяне на две по-малки), администрация, рецепция, тоалетни за посетители, бойлерно и техническо помещение, офис на управител/директор, ресторант с кухня към зоната за настаняване и за посетители на центъра. Цялото общо пространство е предназначено за младежки дейности и работа в отделни кътове с преносими устройства;
2. Кота +3.40 – това ниво е междинно за сградата и е изцяло служебно. Етаж едно се помества над фоайето на южния вход и се изравнява като височина с мултифункционалната зала. На това ниво са решени апаратната към залата, камериерски офис с необходимите му прилежащи помещения към хотелската част, както и апартамент за служебно ползване или отдаване;
3. Кота +6.46 – това ниво е предвидено за отдаване на стаи за настаняване тип хотел с 13 стаи, от които 2 апартамента – общо 38 легла. Предвидени са двойни и тройни стаи, апартаменти с до четири легла и кухненски бокс, както и общо пространство за работа с голяма тераса към него. Към хотелската част са на разположение рецепция, гардеробна с място за багаж и заведение за хранене на партерно ниво. 

Към отделните нива се достига посредством асансьор и стълбищна клетка, отделена с контрол за достъп. Асансьорът е достъпен за хора в неравностойно положение. Осигурени са необходимите места за паркиране, включително за електромобили. 

Предвиденото оборудване и обзавеждане е модулно и дава възможност за преструктуриране на пространствата. В голямата многофукционална зала са предвидени телескопични трибуни с електрическо разгъване, 10 реда с преместваеми столове с метална конструкция в групи по 3-4бр. столове и шумопоглъщащи завеси, с цел залата да може да се използва както за организиране на младежки конференции, театрални постановки, така и за концерти и спортни дейности. Изцяло обезпечени с оборудване са стаите за настаняване и кухненски блок (хладилник, готварска печка, миялна машина, кухненска мивка, аспиратор, плотове с шкафове, горни чекмеджета). Предвидено е обзавеждане и оборудване  за всички зали и работни пространства в центъра.

След изграждане на центъра се предвижда в него да бъдат реализирани дейности, които са задължителни за проекта и са съобразени с изискванията на Знака за качество на Съвета на Европа за младежки центрове. Дейностите са разработени в няколко функционални пакета: 
1. Първият функционален пакет включва дейности за мотивиране активното включване на младежи – обучения, професионални курсове, доброволчески инициативи, партньорство между младежи и възрастни, информационни събития;

2. Вторият функционален пакет от дейности има за цел да насърчи развитието на различни умения, като за целта ще се сформират академии по интереси -  пеене, музикални инструменти, модерно изкуство, литература, танци, роботика, кино и театрално изкуство, фотография, кулинария;

3. Третият функционален пакет включва дейности за превенция и реинтеграцията на отпадналите или в риск от отпадане от образователната система ученици;

4. Четвъртият функционален пакет от дейности има за цел да засили устойчивостта на младите хора и способността им да се противопоставят на отрицателните влияния и поведение - провеждане на фестивали, хепънинги, концерти, театрални постановки и събития, промотиращи здравословен начин на живот, както и занимания със спорт и спортни състезания;

5. Дейности, свързани с обмен на добри практики на национално и международно ниво - за реализирането им Община Бургас има разработено партньорско споразумение с Община Рейкявик, което се предоставя за одобрение. 
В Насоките за кандидатстване е предвидено проектните дейности да се реализират в срок от 36 до 50 месеца, като проектът на Община Бургас се предвижда да бъде с продължителност 40 месеца. 
Максималният размер на безвъзмездната финансова помощ е 2 000 000 евро. 

В Младежки международен център Бургас се предвижда да бъдат назначени на работа най-малко 10 човека – младежки работници, образователни медиатори, работници по поддръжка и други. След приключване на проекта, Младежки международен център Бургас ще продължи дейността си като самостоятелна структура с общинско финансиране. 
В резултат на реализирането на проекта, Младежкият международен център ще осигури възможност за провеждане на международни младежки обмени, различни форми на неформално образоване, подобрен достъп до услугите на младежките центрове, засягащи интересите и развитието на подрастващите. Услугите, предоставяни в Младежки международен център Бургас, ще са достъпни за всички млади хора, включително и представители на семейства с нисък доход, 
С оглед условията за кандидатстване, е необходимо на етап подаване на проектното предложение да представим решение на Общински съвет, с което се дава съгласие за кандидатстване по процедурата, както и за поемане на ангажимент за осигуряване на устойчовст в съотвествие с приложимите изисквания на програмата.
Предвид изложеното и на основание чл. 21, ал. 1, т. 8, т. 12 и т. 23, вр. чл. 61, ал. 1 от Закона за местното самоуправление и местната администрация, предлагам Общински съвет Бургас да вземе следните:
Р Е Ш Е Н И Я
1. Общински съвет - Бургас дава съгласие Община Бургас да кандидатства с проектно предложение „Създаване на Младежки международен център Бургас“ по програма „Местно развитие, намаляване на бедността и подобрено включване на уязвими групи“, съфинансирана от Финансовия механизъм на Европейското икономически пространство (ФМ на ЕИП) 2014-2021 г.;
2. Общински съвет - Бургас дава съгласие Община Бургас да осигури съфинансиране по проекта в размер на 1 025 230 лева от бюджета за 2020 и 2021 година;
3. Общински съвет - Бургас одобрява споразумение за партньорство между Община Бургас и Община Рейкявик съгласно приложения проект;
4. Общински съвет Бургас гарантира и декларира, че за предложения проект, е осигурена устойчивост: 

· собствеността и предназначението на Младежки международен център Бургас и оборудването, обект на финансиране, няма да се променят за период от поне 5 години, след одобрение на финалния отчет по проекта, и в рамките на този период ще се използва за целите на проекта; 

· сградата и оборудването по време на изпълнението и за период от поне 5 години след одобрение на финалния отчет на проекта ще бъдат застраховани в лицензирана в България компания срещу обичайните застрахователни рискове (като кражба, пожар и др.); 

· ще бъде осигурен достатъчен ресурс за оборудването и поддръжката на Младежки международен център Бургас за период от поне 5 години след одобрение на финалния доклад по проекта. 
Приложение: Споразумение за партньорство между Община Бургас и Община Рейкявик
Димитър николов 
КМЕТ НА ОБЩИНА БУРГАС

